KIRJALLINEN KYSYMYS E-1713/00

esittäjä(t): Paul Rübig (PPE-DE) komissiolle

(29. toukokuuta 2000)

Aihe: Tekstiiliala ja edellytykset Kiinan WTO-jäsenyydelle

Kiinan WTO-jäsenyys tulee aiheuttamaan syvällisiä seurauksia Euroopan tekstiiliteollisuudelle. Kiina on tällä hetkellä yksi suurimmista tekstiilien viejistä, ja sillä on suuri ja alati kasvava osuus EU:n tekstiilimarkkinoista. Monien eri raporttien mukaan Kiinan lähivuosien strategiana on tekstiilintuotantokyvyn kasvattaminen, laajat investoinnit tekstiiliteollisuuden nykyaikaistamiseksi sekä EU:hun suuntautuvan tekstiiliviennin lisääminen yli 200 prosentilla. Kiina suunnittelee palkkaavansa 15 miljoonaa työntekijää teksiiliteollisuuden ja 7,6 miljoonaa vaatetusteollisuuden palvelukseen. Tekstiiliteollisuuden palveluksessa olisi tällöin 22,4 miljoonaa ihmistä, mikä on kymmenen kertaa enemmän kuin EU:ssa!

EU:n Kiinalle asettamia tuontikiintiöitä käytetään erittäin laajasti, ja näistä osaa sataprosenttisesti. Kiintiöiden poistaminen vuonna 2005 johtaa Kiinan tuonnin erittäin merkittävään kasvuun.

Näin ollen on erittäin tärkeää taata EU:n tekstiiliteollisuudelle tasapuolinen ja avoin pääsy Kiinan markkinoille. Tekstiilikauppa ei voi yksipuolisesti suuntautua vain Aasiasta Eurooppaan.

Tämän varmistamiseksi on tärkeää taata seuraavat seikat:

- markkinoille pääsyn vastavuoroisuus: Kiinan täytyy alentaa tariffejaan ja saattaa ne EU:n kanssa yhdenmukaisiksi vuoteen 2005 mennessä. Kiinan tulee myös poistaa tariffeihin perustumattomat kaupanesteet, joita sillä on tekstiilialalla runsaasti.

- Kiinan tulee ottaa käyttöön lainsäädäntöä, joka takaa tehokkaan mallisuojan tekstiileille. Mallit ovat EU:n tekstiiliteollisuuden merkittävää omaisuutta.

Puolustaako komissio näitä vaatimuksia Kiinan kanssa käytävissä neuvotteluissa?

Pascal Lamyn komission puolesta antama vastaus

(29. kesäkuuta 2000)

Yhteisön ja Kiinan väliset neuvottelut Kiinan jäsenyyden ehdoista Maailman kauppajärjestössä (WTO) aloitettiin Pekingissä 19. toukokuuta 2000. Tuloksista on jo tehty selkoa neuvostolle ja parlamentille.

Kuten arvoisa parlamentin jäsen toteaa, Kiina on (rahassa mitaten) suurin tekstiili- ja vaatetustuotteiden toimittaja yhteisöön. Kiinan liittyminen WTO:n jäseneksi merkitsee, että Kiina saa WTO:n tekstiili- ja vaatetustuotteita koskevan sopimuksen mukaiset edut sen mukaisesti kuin Kiinan WTO-jäsenyyttä valmistelevassa työryhmässä alan suojamääräyksistä ja muista seikoista sovitaan. Sopimuksen tuomia etuja ovat mm. nykyisiä kiintiöitä kasvattavien tekijöiden voimistuminen ja tekstiilikiintiöiden täydellinen poistuminen WTO:n jäsenmaiden väliltä 1. tammikuuta 2005. Euroopan tekstiili- ja vaatetustuoteteollisuudelle Kiinan liittyminen WTO:hon merkitsee kilpailun lisääntymistä Euroopan markkinoilla, ja varsinkin alempien hintaluokkien tuotteiden kilpailu lisääntyy myös tärkeimpien toimittajamaiden, kuten Kiinan ja Intian välillä.

Esteettömämpi pääsy markkinoille oli Kiinan WTO-jäsenyysneuvotteluissa yhteisön keskeisin tekstiilialaan liittyvä tavoite. Kiina suostuikin moniin myönnytyksiin, jotka antavat eurooppalaisille tekstiiliviejille paremman pääsyn Kiinan markkinoille. Kiina alentaa tullitariffejaan tuntuvasti. Alentaminen toteutetaan vaiheittain vuoteen 2005 mennessä. Kiinan tekstiileille esittämä tariffi laski viimeisellä neuvottelukierroksella vielä lisää. Vaikka tullit yhä ovat hieman yhteisön tulleja korkeampia ja joitain tariffipiikkejäkin edelleen on, esityksen mukainen teollisesti valmistettujen tekstiili- ja vaatetustuotteiden tulli on keskimäärin 11,5 % (aiemmin 27,3 %). Kaikki Kiinan raaka-ainetuontiin soveltamat kiintiöt poistetaan. Kiina on suostunut luopumaan silkin vientimyynnin valtionmonopolista, mikä antaa Euroopan teollisuudelle mahdollisuuden suoriin hankintoihin.

Edellä lueteltujen siirtymävaiheittain toteutettavien toimien lisäksi tekstiilialalle on etua WTO:n yleisten, mm. teollis- ja tekijänoikeuksia koskevien sääntöjen ja periaatteiden soveltamisesta ja muista yhteisölle tehdyistä, mm. jakeluoikeuksia koskevista myönnytyksistä, mitkä nekin osaltaan helpottavat vientiä Kiinaan. WTO:n jäsenenä Kiinasta voisi lisäksi tulla yhteisön tärkeä liittolainen pyrkimyksissä saada esteettömämpi pääsy muiden maiden markkinoille, jotka WTO-jäsenyydestä huolimatta edelleen soveltavat tekstiili- ja vaatetusalan suojatulleja.

Komissio on arvoisan parlamentin jäsenen kanssa yhtä mieltä siitä, että tekstiilikauppa ei voi olla yksisuuntaista. Kiinan yhteisölle tekemät myönnytykset kirjataan yhdessä muille WTO:n jäsenmaille tehtyjen myönnytysten kanssa Kiinan liittymispöytäkirjaan. Lopputulos antanee Euroopan tekstiili- ja vaatetusteollisuudelle huomattavasti aiempaa paremmat mahdollisuudet päästä Kiinan markkinoille.